Pesma, umetnik i grad
Rene Mofat, kantautor iz Vašingtona, pronašao je umetničko nadahnuće u autobusu kojim svako jutro ide na posao
Rene Mofat nije bio siguran kako će njegova publika da reaguje na pesmu o autobusu. Radnja pesme prati Mofata koji na kraju jednog radnog dana odlazi iz kancelarije na ugovoreni sastanak sa devojkom, koju još nije upoznao. Kada autobus na liniji 42 najzad dođe, on seda pored žene koja glasno priča preko mobilnog telefona. Kasnije se ispostavlja da je baš ta devojka ona sa kojom ima ugovoreni sastanak. Mofat kroz pesmu izražava uobičajeno raspoloženje mnogih Vašingtonjana – olakšanje kada se pojavi autobus, neraspoloženje kada kasni i razdražljivost ponašanjem saputnika. Mofat je rođen u Teksasu, a u Vašington se doselio pre 6 godina. On kaže da je američka prestonica nalik varošici. Mofatova pesma i druga lokalna muzika čuju se duž trase 42, ali i na drugim mestima po gradu. Između ostalog i u “Fodžolu”, popularnom restoranu na točkovima. Marijan Meklaflin kaže da voli da sluša muziku dok služi hranu. “Fodžol” je jedno od 25 vašingtonskih privatnih preduzeća koja imaju pretplatu na “Listen Local First”, program koji su pre 6 meseci osnovali Mofat i njegov prijatelj Kris Noum. Mofat kaže da je dobio dobre kritike za “Liniju 42”, što mu daje nadu da će ipak ostvariti svoj san – da da otkaz u firmi gde radi pola radnog vremena kao veb dizajner i da se u potpunosti posveti svojoj muzici.